Joꞌ wulajaq chik laj Juan wan wiꞌchik chire li nimaꞌ Jordán rochbꞌen wibꞌebꞌ li xtzolom.
Naq kiril li Jesús yoo chi numekꞌ nachꞌ wankebꞌ wiꞌ,
laj Juan kixye:
—Weꞌ chaq li Cristo,
li chanchan karner kꞌebꞌil chaq xbꞌan li Dios,
chan.
Ut ebꞌ li xtzolom wibꞌ,
naq keꞌrabꞌi li kixye laj Juan,
keꞌxtaaqe li Jesús.
Li Jesús kixaqli ut kixsuqꞌisi ribꞌ.
Kiril naq yookebꞌ chi xik chirix.
Kixye rehebꞌ:
—¿Kꞌaꞌut naq yookex chintaaqenkil?
¿Kꞌaꞌru teeraj?
chan rehebꞌ.
Keꞌchaqꞌok ebꞌ aꞌan ut keꞌxye:
—At tzolonel ¿bꞌar nakathilan?
chankebꞌ re.
Kichaqꞌok li Jesús ut kixye rehebꞌ:
—Yoꞌqebꞌ chiwix re naq teenaw bꞌar ninhilan,
chan li Jesús rehebꞌ.
Joꞌkan naq keꞌkoohebꞌ chirix ut keꞌril bꞌar nahilan.
Ut keꞌkana rikꞌin xbꞌan naq ak kaahibꞌ oor chik re ewu.
Laj Andrés li riitzꞌin laj Simón Pedro,
aꞌan jun rehebꞌ li wibꞌ li keꞌabꞌin re li kꞌaꞌru kixye laj Juan ut keꞌxtaaqe li Jesús.
Naq ak xꞌaatinak rikꞌin li Jesús,
tikto koo laj Andrés rikꞌin laj Simón ut kixye re:
—Anaqwan xqataw li Mesías,
chan.
(Chi jalbꞌil ru naraj naxye “li Cristo li taqlanbꞌil chaq xbꞌan li Dios”.)
Ut kixkꞌam laj Simón rikꞌin li Jesús.
Li Jesús kiril aꞌan ut kixye re:
—Laaꞌat laj Simón li ralal laj Jonás.
Anaqwan Pedro chik aakꞌabꞌaꞌ.
— (Chi jalbꞌil ru naraj naxye “Pek”.)
Joꞌ wulajaq chik li Jesús kiraj xik sa li naꞌajej Galilea.
Kixtaw laj Felipe ut kixye re:
—Chinaataaqe,
chan.
Laj Felipe,
aꞌan Betsaida xtenamit.
Aꞌan ajwiꞌ xtenamitebꞌ laj Andrés ut laj Pedro.
Laj Felipe tikto koo chixsikꞌbꞌal laj Natanael ut kixye re:
—Xqataw li Mesías li tzꞌiibꞌanbꞌil chaq retalil saꞌ li chaqꞌrabꞌ xbꞌan laj Moisés ut xbꞌanebꞌ li profeta.
Aꞌan li Jesús ralal laj José.
Nazaret xtenamit,
chan laj Felipe.
Laj Natanael kixye re:
—¿Ma wan ta bꞌiꞌ junaq chaabꞌil taachaalq chaq Nazaret?
chan.
Ut laj Felipe kixye re:
—Yoꞌo rilbꞌal re naq taapaabꞌ,
chan.
Li Jesús kiril naq laj Natanael yoo chaq chi chaalk rikꞌin ut kixye:
—Weꞌ chaq jun wiinq tzꞌaqal aj Israel.
Chaabꞌil xnaꞌlebꞌ.
Aꞌan inkꞌaꞌ nabꞌalaqꞌik,
chan li Jesús.
Laj Natanael kixye re li Jesús:
—¿Chanru nakanaw naq chaabꞌil innaꞌlebꞌ?
chan.
Li Jesús kichaqꞌok ut kixye re:
—Xinnaw chanru aanaꞌlebꞌ naq wankat rubꞌel li jun toon chi higo naq toj maajiꞌ nakatxbꞌoq laj Felipe,
chan.
Kichaqꞌok laj Natanael ut kixye re:
—At tzolonel,
laaꞌat li Ralal li Dios.
Laaꞌat li xReyebꞌ laj Israel,
chan re li Jesús.
Li Jesús kixye re:
—Xapaabꞌ naq laaꞌin li Cristo xbꞌan naq xinye aawe naq xinnaw chanru laanaꞌlebꞌ naq wankat rubꞌel li jun toon chi higo.
Abꞌanan toj wan wiꞌchik xniinqal ru naꞌlebꞌ talajaawil chiru aꞌin,
chan li Jesús.
Ut kixye ajwiꞌ rehebꞌ:
—Relik chi yaal tinye eere naq teeril li choxa chi teto.
Ut ebꞌ li xꞌángel li Dios yooqebꞌ chi taqekꞌ ut yooqebꞌ chi kubꞌek wankin wiꞌ laaꞌin li Kꞌajolbꞌej,
chan li Jesús rehebꞌ.